Hun har kun siddet på ministertaburetten siden slutningen af november i år, men på mandag tager ny social- og børneminister, Mai Mercado (K), på sin første officielle ministervisit. Og destinationen hedder Brønderslev. Her vil ministeren starte dagen med et besøg i bageriet hos Det Blå Hus på Fasanvej. Det Blå Hus er et værested med beskyttet beskæftigelse for voksne med psykiske lidelser, og i bageriet bliver der lavet både brød og kager. Besøget er sat til at vare tyve minutter, før turen går videre til Café Kox, hvor bagværket fra Det Blå Hus faktisk også ender. Hos Café Kox er der arbejde til både unge og voksne, som ligger på kanten af arbejdsmarkedet og har brug for at få styrket selvværdet, at blive bedre kvalificerede på forskellige områder og at finde glæden ved at arbejde. Også her er der sat 20 minutter af til ministerens besøg, før turen går retur mod Christiansborg.

Referat:
Nyudnævnt social- og børneminister Mai Mercado (K) besøger på mandag Brønderslev - det bliver hendes første officielle besøg som minister.